RssReader
Få serveret nyheder fra mange hjemmesider direkte på din skærm, uden at du behøver surfe ind på hjemmesiderne.

Flere og flere hjemmesider - ikke mindst nyhedsmedier - tilbyder indhold i RSS-formatet. Det betyder, at du ikke behøver surfe ind på siden for at se, om der er kommet nyt indhold. I stedet kan du få præsenteret nyheder i form af en overskrift og en kort tekst i en RSS-læser. 

RSS Reader er netop sådan et program. Du kan inddele de forskellige RSS-leverandører i kategorier som fx nyheder, hobby og blog (netdagbog), og du kan søge i nyhederne. Markerer du en leverandør, får du de seneste overskrifter, og markerer du en overskrift, får du en kort beskrivelse. 

Vil du så læse mere, kan du benytte RSS Readers indbyggede browser, eller du kan få åbnet hjemmesiden i din sædvanlige browser. Du kan også vælge at få åbnet et lille popop-vindue ved systembakken, når der er nye nyheder.